**מפגש 14 – אני והוא ה' – מקום הרע בעולם**

**מטרת השיעור:**

1. להסדיר את מושג הרע בכללותו.
2. להסביר את מקור הרע בעולם.
3. להסביר מדוע יש רע בעולם ואת תפקידו.
4. לפוגג את הקושי באמונה שנוצר עקב קיומו של הרע.
5. להראות כי הרע בבריאה מחוייב לצורך התפתחות וקיום הבריאה.
6. להראות כיצד ניתן להשתמש ברע לטובה.

**הדגשים:**

* בעיית הרע בעולם היא השאלה הקשה ביותר עבור האדם המאמין בשל הסתירה המובנית בין מהות הטוב של הבורא, והימצאות הרע בבריאה. במילים פשוטות ניתן לנסח את הבעיה כך:
  + אם הרע נמצא בעולם מרצון ה' בבריאה, אזי ה' אינו רק טוב.
  + אם הרע קיים בבריאה בניגוד לרצונו של ה', אזי ה' מוגבל ואינו משגיח בשלמות.

בכל דרך שלא מסתכלים על נושא זה, מציאות הרע בעולם יוצרת קושי ומעמידה אתגר אמוני קשה ביותר.

* שיטתו של בעל הסולם, באה לפתור את הבעיה ומעמידה את מציאות הרע על בסיס של דבר שהינו טוב ביסודו – קרי הרצון לקבל.
* השימוש שהאדם בעל בחירה חופשית עושה ברצון הזה הוא המקור לרע.
* במקביל במחשבת הבריאה במצב הסופי הרצון לקבל הוא כבר במצב מתוקן וטוב כמו במחשבת הבריאה. כלומר הוא משמש כדי להשפיע ובכך הוא בשיווי צורה לתכונת ההשפעה של הבורא, למרות מהותו שהינה לקבל. ומלא בעונג בהתאם למטרת הבריאה, להייטיב לנבראיו.
* הרע אינו תאונה בבריאה ואינו מקרי. מקור הרע הוא ברצון לקבל של הנברא שנטבע בו בשל מחשבת הבריאה להייטיב לנבראיו כלומר למלא אותם בשפע ועונג. מטרת הרצון לקבל היא להביא לנברא מציאות של תענוג. וכך בעצם התענוג והרצון לקבל עולים בקנה אחד.
* אבל הרצון לקבל גורם למציאות של היעדר וחיסרון, שאינם נמצאים אצל הבורא. וכל דבר שאינו נמצא אצל הבורא גורם לנו לסבל (והופך להיות רע עבורנו – לפי חוק שורש וענף)
* הרצון לקבל מוליד רע בעולם כאשר צורת הקבלה היא על מנת לקבל ולא על מנת להשפיע.
* מכל אלה נובע שהרצון לקבל, שהוא שורש הרע, הוא תנאי הכרחי לתענוג. וזאת אפשרות עמוקה להבנת המשפט: "גם זו לטובה"..

**שלב א' – חזרה על מושגים שנלמדו**

* פרדוקס הנברא
* רצון לקבל, רצון להשפיע
* חוק שורש וענף
* התכלית-התפתחות רוחנית למדרגת "אהבת חינם" ותיקון הבריאה.

**שלב ב' – שאלת הקדמה לנושא הרע בעולם – הצגת הקושי:**

**מדוע לאדם בעל אמונה הימצאות הרע יוצר קושי?**

* בעיית הרע בעולם היא השאלה הקשה ביותר עבור האדם המאמין בשל הסתירה המובנית בין מהות הטוב של הבורא, והימצאות הרע בבריאה. כאדם מאמין אני יודע בשכל שהבורא הוא טוב ומייטיב וכל רצונו רק להשפיע טוב לבני האדם. אך החשיפה היומיומית לזוועות הקיימות ביקום ולעם היהודי, מכות ומזעזעות ומאתגרות את האמונה הזאת העומדת בבסיסה של היהדות.
* ככלל מבחינת ההיסטוריה של העם היהודי במאה האחרונה, ניתן לראות שבהיותו בגולה, העם היהודי היה ברובו מקובץ בקהילה ודבק ביהדות ובתורה ומצוות כפי יכולתו, (במקביל גם למגמות של השכלה ונסיון להידמות לגויים). השואה גרמה למשבר אמוני חזק ביותר בעם היהודי וכ-80% לערך עזבו את הדת, בעקבות משבר אמוני זה לצד גורמים נוספים.

**במילים פשוטות ניתן לנסח את הבעיה האמונית בצורה הבאה:**

* + **אם הרע נמצא בעולם מרצון ה' בבריאה, אזי ה' אינו רק טוב.**
  + **אם הרע קיים בבריאה בניגוד לרצונו של ה', אזי ה' מוגבל ואינו משגיח בשלמות.**

בכל דרך שלא מסתכלים על נושא זה, מציאות הרע בעולם יוצרת קושי ומעמידה אתגר אמוני קשה ביותר.

**שלב ג' – יוצר אור ובורא חושך – תרגיל 49 – דיון בכיתה**

מטרת התרגיל לפסול את האפשרות שיש כוח נוסף בבריאה. ולכוון להתמודדות עם השאלה איך הבורא הוא טוב ומייטיב ובמה זה בא לידי ביטוי.

עיין בפסוק הבא מספר ישעיהו פרק מ"ה פסוק ז': :

**"יוצר אור ובורא חושך עושה שלום ובורא רע אני ה' עושה כל אלה"**

* איך ניתן להבין את הפסוק?
* האם ה' גם בורא רע?

בתרגיל הנ"ל אנו למעשה פוסלים את האפשרות שהעלינו שה' אינו הכוח היחיד בבריאה, ויש כנגדו כוח של רע. **ואז אנו נשארים אם התובנה שלפי הפסוק הנ"ל המקור לכל האור ולכל החושך (הפיזי והסימבולי) לשלום ולרע בעולם הוא ה' הטוב והמייטיב.**

(מסקנה הפוכה בה יש שני כוחות שנלחמים היתה יוצרת תפיסת מציאות של מלחמה, שכל אחד מחוייב לתפוס צד. ובמלחמה הרע מטבעו רוצה להשמיד הטוב וגם הטוב חייב להשמיד את הרע וגוררת את העולם לתפיסה רומסת ולמלחמות אין קץ. להבדיל גישת היהדות שהרע והטוב קיימים בכל אחד וגם הרע הקיים במהותו הוא טוב ולכן יש לתקנו ולהפכו לטוב. לגישה זאת השלכה על כל המפגשים עם הרע בחיינו ילד רע או בן אדם רע שגורם לנזקים. לפי היהדות יש להגיע לשורשו הטוב ולהעלותו משם.)

**ואז עלינו להתמודד עם השאלות המתעוררות:**

1. **אם הרע נמצא בעולם מרצונו של הבורא ובכוונת מכוון – אז במה בא ליד ביטוי שהבורא הוא טוב ומייטיב?**
2. אם מקבל האקסיומה שהבורא הוא טוב ומייטיב, וברא את הרע בכוונת מכוון –אזי מדוע הוא ברא את הרע בעולם? ומה מטרת הרע בעולם ומה תכליתו?

**שלב ד' – במה בא לידי ביטוי שהבורא הוא טוב ומייטיב**?

**המטרה: להראות שהבורא טוב ומייטיב – בכך שהוא מדריך ומכוון אותנו להתפתחות רוחנית ולמימוש הייעוד והתכלית שלנו בעולם הזה**

לצורך הבנת העניין בואו נדמה מערכת יחסים שבין אב לבן. לאב ולבן יש רצון פנימי משותף לראות את הבן הולך ומתחזק ומתפתח רוכש יכולות, משתמש בהם בצורה טובה. ומממש את הפוטנציאל הטמון בו. אך לאב יש נסיון וידע רב יותר ובמקרים רבים הוא יודע טוב יותר מה נכון עבור הבן ומכוון אותו.

אם נסתכל על מערכת היחסים שבין ה' לבינינו כמערכת זהה, הרי שהאדם הגיע עם מטרה וייעוד לעולם, כמו שדיברנו בשיעורים 12 ו – 13. האדם במהלך חייו צריך לעבור התפתחות רוחנית להתעלות מעל הרצון לקבל שבו ולרכוש את תכונת ההשפעה. במידה ויעשה כן יגיע לדרגה של שיווי צורה לבורא ודבקות בו ויקבל את כל הטוב והעונג שהוכן עבורו במחשבת הבריאה.

**ה' הוא טוב ומייטיב בכך שהוא מדריך ומכוון את האדם כפרט והאנושות ככלל למימוש תכליתם, שאז יזכו בזכות ולא בחסד בעונג אינסופי,** ולא כפי שאנו עלולים לטעות ולחשוב שהמשמעות של טוב ומייטיב הוא שהוא אחראי לספק לנו הנאות וכף אינסופיים, שאז בעצם נותן לנו מתנת חינם.

**שלב ה' – מדוע ברא את הרע בעולם?**

אלוהים לא ברא את הרע באופן ישיר. הוא ברא את הרצון לקבל שבבריאתו היה תקין וגם בגמר התיקון ישוב להיות מתוקן. אך בעקבות תהליכים שעבר ומבחירה שלו לאמץ את תכונת ההשפעה נוצרו כל העולמות כמגרש אימונים והתמודדויות. הרצון לקבל החל מסע של 6000 שנה כשהוא מקולקל ורוצה לקבל לעצמו את כל העונג שיש בעולם. ובכך נהיה מקור לכל התכונות והרצונות ההפוכים לבורא. ורצונות אלה הם המקור לכל הסבל שיש בעולם. ככל שהרצון לקבל בעולם הזה קרי האנשים והאנושות יתקדמו במהלך התיקון וירכשו את תכונת ההשפעה. וישפיעו זה לזה וישתפו פעולה ויתמודדו עם הנסיונות בדרך של השפעה, מידת הרע שאנו חווים בעולם תלך ותפחת.

עקב עיקרון חוק שורש וענף כל התכונות שיש בבורא כמו חוכמה, עושר, השפעה גורמים לעונג. וכל התכונות המנוגדות לו והנמשכות מהרצון לקבל כמו כעס ,גאווה, קנאה וכד' יצרו סבל.

לכן הבורא הוא גם הכוח היחיד בטבע. גם כל רצונו להייטיב ולכן התכונות הנמשכות ממנו במישרין יצרו עונג. אך הוא בורא בעקיפין גם את הרע והסבל , שכן ברא את הרצון לקבל. הרצון לקבל לעצמי מוליד את הכעס והקנאה והיהירות, והרצון לשליטה, והרצון שהכל יהיה שלי מבלי לראות את האחר ואת התחרות ואלה אחראיות להיווצרות הרע בעולם. ולכן כל התכונות הרעות שגורמות לחושך בעקיפין נוצרו על ידי הבורא.

בריאת הרצון לקבל אינה טעות אלא בכוונת מכוון.

בריאת הרצון לקבל והגעתו לעולם הזה עם פגמים וחסרונות אינם טעות ורצף ההתמודדויות והנסיונות הנחווים כרע עבור האדם אינם טעות אלא בכוונת מכוון כדי למלא את המטרה המעוגנת במחשבת הבריאה והיא שהרצון לקבל שנברא , ייאמץ את תכונת ההשפעה ויהיה דומה לבוראו. אז מעצם השוואת הצורה והעונג יוכל לקבל בזכות ולא בחסד את העונג האינסופי שהכין עבורו הבורא.

**שלב א' להסבר מפורט – בריאת הרצון לקבל (לפי שיטת הרב אשל"ג בתע"ס)**

לפי התיאוריה הקבלית הבורא הוא טוב ומייטיב, כל רצונו הוא השפעה בלבד. אך אין שום משמעות להשפעה אם אין מי שיקבל. לכן כבר במחשבת הבריאה (המכונה גם אור אין סוף) ברא יש מאין מהות הפוכה למהות ההשפעה של הבורא את המהות של "רצון לקבל". הוא לקח נשמות שהן חלק אלוה ממש הטביע בהן את צורת הרצון לקבל ובכך הרחיקם ממנו, ובאמצעות 4 תהליכים באור הישר, יצר בהם **השתוקקות** כלומר רצון מאוד חזק לקבלת העונג מהבורא.

כך בעצם הנשמות היו קיימות שכן הן חלק אלוה ממעל. האור המייצג את העונג לכל גווניו וסוגיו קיים או יכול להיווצר בדרך של יש מיש מהאור הקיים. **והדבר היחיד שנברא "יש מאין" כלומר שלא היה קיים קודם בבריאה הינו הרצון לקבל את העונג הנמשך מהבורא, שהוטבע בנשמה.**

**הנשמה היא חלק אלוה ממש**

ובזה נבוא להבין מ"ש המקובלים במהות הנשמה, וזה לשונם, אשר הנשמה, היא חלק אלוהי ממעל ממש ואין בה שום שינוי כלל מן ה"כל", אלא במה שהנשמה היא חלק ולא "כל": ודומה לאבן הנחצבת מההר, שמהות ההר ומהות האבן שוות, ואין שום הבחן מן האבן אל ההר, רק בזה, שהאבן היא רק חלק מן ההר, וההר הוא בחינת ה"כל". (תע"ס חלק א' – הסתכלות פנימית אות ג)

**בריאת הרצון לקבל והטבעתו בנשמה**

ועתה יתבאר ענין מחצבת הנשמה, שאמרו שהיא חלק אלקי ממעל וכו', שהקשינו לעיל, איך ובמה תשתנה צורת הנשמה מאורו הפשוט, עד שתהיה נבדלת בזה מן הכל, ית', עתה מובן, כי נעשה בה באמת, שינוי צורה גדול, כי הגם שהוא ית' כולל כל הצורות שאפשר לחשוב ולהרהר, אמנם אחר האמור לעיל, אתה מוצא, צורה אחת, שאינה כלולה בו ית', והיינו הצורה של הרצון לקבל, שח"ו ממי יקבל. אמנם הנשמות, שכל בריאתן היא, משום שרצה ית', להנות להן, שזו היא מחשבת הבריאה כנ"ל, א"כ בהכרח שנטבע בנשמות החוק הזה, לרצות ולחשוק לקבל שפעו. (תע"ס חלק א' – הסתכלות פנימית אות טו)

הרצון לקבל שהוטבע בנשמה עבר 4 תהליכים או בחינות דרכם הוכשר לתפקידו:

**בבחינה א'** – הרצון לקבל היה מלא באור כמו תינוק ברחם אימו. כלומר עוד לפני שהתעורר בו רצון מצד עצמו כבר כל צרכיו ורצונותיו מולאו. (בשלב זה אין שום גילוי לרצון)

**בבחינה ב'** – הרצון לקבל החל להיות מודע לכך שהוא מקבל מהבורא, מהמשפיע ואז התעוררה בו הרצון להידמות למשפיע ולהיות כמוהו. ולכן ניסה כוחו רק בהשפעה. אך מהר מאוד גלה שבמהותו אינו מסוגל להיות רק בהשפעה, והוא חייב לקבל את אור החוכמה.

**בבחינה ג'** – ואז החליט לקבל מעט לפי צורכו כדי שיוכל להתקיים ולהשפיע מאורו.

**בחינה ד'** – אך אז הטעם של האור החוכמה שקבל, עורר את מהותו וגרם לו לרצות ממנו עוד ועוד מה שמכונה השתוקקות. הרצון לקבל חזר להיות מלא באור חוכמה אך מרצונו.

כל התהליך הזה שמתואר בא להראות לנו שבנשמה כבר בהיווצרה הוטבעו בה גם הרצון להשפיע וגם הרצון לקבל, להם תזדקק לצורך מלוי תפקידה.

**לסיכום שלב א' –** **הבורא ברא את הרצון לקבל, מתוך מטרה להייטיב לו. הרצון לקבל היה בהופכיות צורה לבורא אך עדיין מלא באור.** ( יש התמודדות רבה עם הסוגיה כיצד הרצון לקבל בעת בריאתו היה בהופכיות צורה ובכל זאת מלא באור. אך תופעה זאת קיימת גם בנו בנכונותנו לקבל ולמלא בשפע תינוק שהינו רצון לקבל מוחלט ובהופכיות צורה, עקב ידיעתנו שהוא רק בתחילת דרכו. כשגדל המשך הופכיות צורה יוצר ריחוק רוחני והמעטת הנכונות להרעפת שפע)

**שלב ב' להסבר – השאיפה להשתוות בצורה לבורא - מבחירה**

הרצון לקבל שהוטבע בנשמה, אומנם היה מלא בעונג, אך חש את השוני בצורה בינו לבין הבורא כמו נסיך שנמצא בארמון אביו, יש לו את כל האושר שיכול לבקש ויחד עם זאת, הוא לא הרוויח אותו. ולכן זה יותר מתנת חינם. מצב זה יצר את הרצון שלו "להתקשט" כלומר למרות שאני מלא באור, כיוון שלא הרווחתי אותו, אני בוחר לעזוב את הארמון ואת מצב הדבקות לבורא ולוותר על האור כי אני רוצה להשוות את צורתי לבורא, ע"י עבודה שלי, ולהפך את הרצון לקבל לעצמי לרצון לקבל (חייב עקב מהותי) בעל מנת להשפיע. כתוצאה מבחירה זאת נבראו כל העולמות כדי ליצור מגרש אימונים וזירת התמודדויות ונסיונות בהם תהיה עבודה שתגרום להיפוך הרצון.

הבחירה החופשית הזאת של הנברא בעולמות העליונים לאמץ לעצמו את תכונת ההשפעה הופכת לחוק מחייב בעולמות תחתונים. **רצון לקבל לעצמי אסור ולכן השימוש בו מעבר לצורך הקיים בבריאה יוצר סבל**. והדרך היחידה לקבל שפע היא רק דרך מסך המונע את כניסת האור הישר באופן ישיר ודרך אור חוזר- רצון להשפיע ההופך להיות כלי קבלה מתוקן לקבלת השפע.

בדרך זאת ניתן לראות את כל פעולת בריאת העולמות כהטבה של הבורא, המאפשרת לנו לממש את היעד שבחרנו ותומכת בנו להתעלות למקום גבוה יותר. יתר על כן גם החוק שנוצר שרצון עצמי יצור סבל ורצון השפעה יצור עונג , לצד החוק שאדם לעולם ישאף לעונג, הם חוקים במחשבת הבריאה שיכוונו אותנו למימוש היעד הקשה שלקחנו על עצמנו, וככלל לא יאפשרו לנו לוותר במהלך המסע.

יד) וזהו דבר הצמצום, אשר הרצון לקבל, הכלול באור א"ס ב"ה, המכונה מלכות דא"ס, שה"ס מחשבת הבריאה שבא"ס, כנ"ל, הכוללת כל המציאות, קישטה בעצמה להתעלות, ולהשוות צורתה ביותר, לעצמותו ית'. וע"כ, מיעטה את רצונה מלקבל שפעו ית', בבחי' הד' שברצון, כמו"ש זה לקמן, בכוונה, שעל **ידי כן יתאצלו ויבראו העולמות עד לעוה"ז, שבאופן זה תהיה מותקנת צורת הרצון לקבל, ותשוב אל צורת ההשפעה, ובזה תבוא בהשואת הצורה אל המאציל.** והנה אחר שמיעטה, ברצון לקבל, ממילא נסתלק משם האור, שכבר נודע, שהאור תלוי ברצון, והרצון, הוא המקום של האור. כי אין כפיה ברוחניות. (תע"ס חלק א' – הסתכלות פנימית אות יד)

**שלב ג' להסבר – חוק שורש וענף – שינוי צורה רוחני**

למדנו בשיעורים קודמים שמרחק ברוחני , נמדד לפי מידת שינוי הצורה מתכונות הבורא. כיוון שהרצון לקבל מטבעו שונה בהופכיות הצורה מהבורא הרי שלאחר שסילק את האור מתוכו ולאחר חוק הצמצום. הופכיות הצורה גרמה ליציאת הרצון לקבל ממערכת הקדושה. כלומר התקבע החוק שרצון לעצמי יחשב לטומאה ויגרום סבל.

**חוק שורש וענף**

– התענוג נגרם לנו מתכונה שבנו שנמצאית בהשוואה לתכונות הבורא – שהינו מקור הטוב ותכונתו המאפיינת הינה השפעה.

הסבל נגרם לנו מתכונה שבנו שנמצאית בשינוי צורה מתכונות הבורא – שמקורה ברצון לקבל לעצמי.

**מרחק רוחני – שינוי ושיווי צורה כמקור לסבל ותענוג**

ובזה נמצאות נבדלות הימנו ית', משום שנשתנתה צורתן הימנו ית' , שכבר נתבאר שמהות גשמי נחלקת ונבדלת ע"י כח התנועה וריחוק המקום, והמהות הרוחנית, נחלקת ונבדלת ע"י שינוי צורה, ולפי השיעור שבהשתנות הצורה זה מזה, כן ישוער המרחק בין זה לזה, ובאם שינוי הצורה יגיע להפכיות ממש מן הקצה אל הקצה, אז נעשה חיתוך והבדל גמור, עד שלא יוכלו לינק זה מזה, כי זרים נחשבים זה לזה. (תע"ס חלק א' – הסתכלות פנימית אות טו)

**חוק שורש וענף - תכונת ההשפעה או הרצון לקבל בנו מקור לעונג וסבל**

אמנם כן ראוי לנו להתבונן בעיקרו ומקורו של חוק טבעי זה, ומבטן מי יצא לנו פגם הבושה ואי הסבלנות, שאנו מרגישים בעת קבלת החסד ממי שהוא? אולם דבר זה מושכל מחוק הידוע לחכמי הטבע אשר כל ענף טבעו קרוב ושוה אל שורשו, וכל הענינים הנהוגים בשורש יתרצה בהם גם הענף שלו ויאהב אותם ויחמדם ויפיק תועלתו מהם. ולעומתם, כל הענינים שאינם נהוגים בשורש, גם הענף שלו מתרחק מהם לא יוכל לסובלם וגם ניזוק מהם. וחוק זה מצוי בין כל שורש וענף שלו ולא יעבור.

ומכאן נפתח לנו פתח להבין מקור כללות התענוגים והיסורים הקבועים בעולמנו, כי מתוך שהשי"ת וית' הוא השורש לכל בריותיו אשר ברא, לפיכך כל הענינים הכלולים בו ית' ונמשכו לנו הימנו בהמשכה ישרה, יבושמו לנו וינעמו לנו, משום שטבענו קרוב לשורשינו ית'. וכל הענינים שאינם נוהגים בו ית', ולא נמשכו לנו הימנו בהמשכה ישרה זולת על פי קוטבה של הבריאה עצמה, יהיו אלה נגד הטבע שלנו, ויהיה קשה לנו לסובלם. דהיינו, אנו אוהבים את המנוחה, ושונאים מאד את התנועה, עד שאין אנו עושים שום תנועה אם לא להשגת המנוחה, והיה זה, מפני שהשורש שלנו איננו בעל תנועה זולת בעל המנוחה, ואין תנועה ח"ו נוהגת בו כלל, ולפיכך תהיה זו גם כן נגד טבענו ושנואה לנו. ועד"ז, אנו אוהבים מאד את החכמה ואת הגבורה ואת העושר וכו', שהוא משום שכל אלה כלולים בו ית' שהוא שורשנו, וע"כ שונאים אנו מאד את הפוכם, כמו הסכלות והחולשה והעניות, משום שאינם מצויים כלל ועיקר בשורש שלנו, שזהו עושה את הרגשתנו מאוס ושנוא וגם גורם מכאובים לאין סבול.

**שלב ד – להסבר – הרצון לקבל הופך להיות שורש הרע בעולם**

**ובזה תבין שורש הקלקולים, שנכלל תיכף במחשבת הבריאה, שהיא כדי להנות לנבראיו.** אשר אחר כל ההשתלשלות ה' עולמות הכוללים, שהם: אדם קדמון, ואבי"ע, ....... אז נמצא לפנינו, הגוף העכור הגשמי שנאמר עליו, כי יצר לב האדם רע מנעוריו, משום שכל יניקתו מנעוריו הוא משמרי הקליפות, (המעשים האגואיסטיים) שכל עניני הקליפות והטומאה, הוא ענין צורת "הרצון אך לקבל" שיש בהם, ואין בהם מהרצון להשפיע ולא כלום. ובזה נמצאים הפוכים הימנו ית', שהוא ית' אין לו רצון לקבל ח"ו כלל וכלל, וכל רצונו הוא, רק להנות ולהשפיע. (תע"ס חלק א' – הסתכלות פנימית אות יז)

**מה מטרת הרע ותכליתו?**

1. **הרוע בעולם נגזר בהכרח מקיומו של רצון לקבל לא מתוקן** - אין רע יורד מהשמיים כענישה. הרצון לקבל הלא מתוקן, במהלך 6,000 שנים שהוקצבו לתיקונו, מטבעו מהווה את המקור למרבית העוולות הנגרמות בעולם ומחולל את מרבית מעגלי הסבל שהאנושות חווה.
2. **מנגנון הסבל מכוון להתבוננות ולתיקון הדרך השגויה בה הולך-** הרצון לקבל בעולם הזה אמור להזדכך. כאשר משתמשים בו לטובת עצמי והאינטרסים שלי, לפי החוק בעולמות עליונים הוא יוצר סבל. **הסבל אינו עונש אלא אמור לעורר את האדם להתבוננות ,כך שיראה שהוא מתרחק מהנתיב הנכון עבורו ומהיעד שאמור להשיג.**
3. **התמודדויות הגורמים להתפתחות -** כאשר מבינים שכל מטרת הבריאה, הינה ליצור מגרש אימונים בו הרצון לקבל שבאדם יוכל להתאמן ולהזדכך. הרי ברור שהאדם מקבל התמודדויות ואתגרים, האמורים להאיר לו את הנקודות שטרם תיקן ובכך לסייע לו להתפתח. התמודדויות אלה נחוות כייסורים יותר גדולים ככל שהרצון לקבל יותר חזק וההפך ככל שאדם יותר מזוכך.

**הערה חשובה: מחוייב שאדם כפרט ועד האנושות ככלל יקבלו אתגרים ונסיונות, כאשר בכל נסיון יש קשת של תגובות אפשריות. ככל שהרצון לקבל לעצמי יותר דומיננטי בתגובה, נוצר יותר סבל במהלך ההתמודדות. ככל שתפיסת המציאות יותר משפיעה הסבל קטן. אך מעבר לכך בעוד שתגובה של השפעה יכולה לגמור את הארוע ואף להוליד ממשבר הזדמנות ,להפוך לימון ללימונדה, הרי שתגובה של רצון עצמי (ר"ע) תוליד שרשרת של ארועים שליליים ונזק גדול שבעתיים.**

**דוגמאות:**

1. **אדם מפוטר מעבודה –** אם רואה בכך פגיעה באגו, עוול שעשו לו, נגרר לכעס וליאוש, משפיע בהתאם על הסביבה, פוגע בבריאות שלו מושך מחלות וגורר שרשרת ארועים. רצון של השפעה, יכול ליצור פרשנות אחרת, להתבונן ולתקן פעולות שעשה לא נכון לראות בפיטורים הזדמנות לשינוי כיוון וצמיחה.
2. **מוות במשפחה** – יכול להרוס את כל הנותרים ולהשפיע במעגלים.
3. **ילד עם צרכים מיוחדים** – התמודדות קשה שיכולה להצמיח או להרוס משפחה. (דורון אלמוג נולד לו ילד אוטיסט, נחשף לצורך ובנה כפר לאוטיסטים)

**למה גורמת הידיעה שכל דבר גם הטוב וגם הרע מגיע מהבורא**

עבור אדם, שנמצא בתפיסת מציאות אמונית, לפיה הבורא הוא טוב ומייטיב, שכל רצונו להייטיב, וכל רצונו לסייע לי להתעצם ולהתפתח, עצם הידיעה שגם הדבר הרע שארע לו הגיע מהבורא, משנה את כל התייחסותו לארוע. וגורם להתבוננות, מתוך רצון להבין מה קרה ולמה וכיצד ניתן לצמוח מכאן. שכן הדבר הרע שקרה , הוא או חשיפה של פגם וחיסרון בי שאם אבין אותו, אני מסוגל להתמודד עמו ולתקן אותו. או התמודדות ונסיון, מעין מבחן עבורי לרצון העצמי בו אני צריך להביא את תכונת ההשפעה שלי לידי ביטוי. (הסיפור עם השולחן ושקית עם 100K$). צורת מחשבה זאת רלבנטית בכל ארוע בהתאמה אך הקושי הוא במיוחד כאשר קורה דבר רע. (רלבנטי גם בטוב לנטרול עוצם ידי)

האמור לעיל רלבנטי גם כאשר קורים לאדם הצלחות וארועים טובים. כאשר האדם נמצא בתפיסה אמונית הוא מבין שגם מצב זה מהווה נסיון עבורו . אם הוא מבין שגם הטוב שקורה לו מקורו בבורא, (לדוגמא בתכונות שקבל ) אזי הוא יכול להימנע ולנטרל תחושות של עוצם ידי, של גאווה ויהירות שיכולות להיות מאוד הרסניות עבור האדם.

לאדם שאינו נמצא בגישה אמונית, ונמצא ברצון לקבל, הרע שנחת עלי אינו צודק ומהווה עוול, מעורר סבל ,תחושות עצב תסכול וכעס, ותגובות קשות אחרות, ובכך עלול לגרור מעגלים נוספים של סבל.

**האם ניתן לוותר על הרצון לקבל, או אולי צריך לדכא את הרצון לקבל (היצר הרע)**

התשובה לכך לפי היהדות היא חד משמעית לא!! וממספר סיבות:

1. **הרצון לקבל בשורשו הוא טוב**. בראשיתו במצב הא' - היה מלא באור. ובגמר התיקון כאשר הרצון לקבל יהיה מתוקן הוא יהיה במצב ג' המקביל למצב א' מלא באור.
2. הרצון לקבל לקח על עצמו משימת תיקון קשה ומאתגרת. כל העולם נוצר לצורת משימת התיקון שלו. לכן השמדתו היא **פגיעה במטרת הבריאה.**
3. **בראתי יצר הרע – בראתי תורה תבלין**. לפי היהדות המטרה אינה להשמיד אלא לתקן באמצעות התורה והמצוות. היצר הרע שבמצבו המקולקל הוא תפל וחסר טעם, יכול באמצעות התבלין -תו"מ לעבור הזדככות , ולהיות בטעמו האמיתי והראוי.
4. **ללא הרצון לקבל ותחושת החיסרון – אין השתוקקות ואין עונג**. ואין מילוי של מטרת הבורא במחשבת הבריאה להייטיב לנבראיו.
5. **ללא הרצון לקבל העולם אינו יכול להתקיים**. כפי שנראה מפרשנות לפרשת בראשית. כלומר דווקא היצר הרע , דווקא הרצון להשיג את העושר והחוכמה והכבוד והנוחות גרם בין היתר דרך תחרות וקנאת סופרים, לכל ההתפתחות המדעית והכללית בהיסטוריה האנושית. שנבעו ברובן מתוך תחושת החוסר והרצון למלא את החוסר בתרופות, בידע וכו'. **כלומר הרצון לקבל הוא גם שורש להתפתחות וגם שורש לסבל בעת ובעונה אחת.** זיכוך הרצון לקבל היה מאפשר להשיג התפתחות, תוך שיתוף פעולה והרבה פחות סבל.

**"וירא אלוהים את כל אשר עשה והנה טוב מאוד ויהי ערב ויהי בוקר יום השישי" (בראשית א' לא)**. ר' נחמן בר שמואל בר נחמן בשם רב שמואל בר נחמן אמר הנה טוב מאוד זה יצר טוב והנה טוב מאוד זה יצר רע, וכי יצר הרע טוב מאוד, אתמהא, **אלא שאלולי יצר הרע לא בנה אדם בית ולא נשא אשה, ולא הוליד ולא נשא ונתן**, וכן שלמה אומר (קוהלת ד) כי היא קנאת איש מרעהו. (בראשית רבה פרשת בראשית ט)

**איך צריך להשתמש ברצון לקבל?**

הרצון לקבל אמור לעבור תהליך של הזדככות. שאז הוא תורם להתפתחות העולם, ומנטרל סבל. התהליך הנ"ל קורה על ידי תהליך של **"הפעלת מסך".** משמעות הפעלת מסך הינו הפעלת כוח של דחיית סיפוקים ,שהרצון למילויים נובע מתוך הרצון לקבל לעצמי.

בקבלה, אור הבורא המייצג את העונג מנסה כל הזמן להיכנס לנברא. אך עקב החוק שאסור לנברא לקבל לעצמו, הרי שהאור הנ"ל הינו אור מקולקל, שכניסתו גורמת נזק לנברא. יחד עם זאת הפיתוי בקבלת האור הינו גדול ולכן הנברא צריך להפעיל כוח מסך –כוח שדוחה את הרצון לקבל , שיהיה מקביל לגודל הרצון הקיים לקבל את האור. על ידי כוח האור פוגע במסך וחוזר לאחוריו. אך היכולת הזאת להתנגד לרצון לקבל לעצמי ולדחות את האור , יוצרת כלי חדש של השפעה של אור חסדים, שמאפשרת קבלת עונג מתוקן אצל הנברא. ולסיכום : כאשר אדם מזכך את רצונותיו האגואיסטיים וכל הטיפול שלו בארועים הקורים לו הוא בנטרול האינטרסים האישיים ומתוך מטרה להשפיע כלומר לגרום לשפע לזולת ומתוך רצון לעשות את המעשה הנכון והטוב ביותר עבור הכלל. חשיבה ופעילות כזאת גם תזכך את הנברא וגם תמלא אותו בעונג מתוקן.

**מהי משמעות של מוות בתורה?**

העניין המסמל יותר מכל את הרע בעולם זה המוות. אך יש שוני בין המושג מוות בשפה השוטפת לבין השפה התורנית.

* בשפה השוטפת מוות זה כאשר אדם לבו פסק מלפעום ובמוחו מפסיק זרם חשמלי.
* בשפת התורה - **מוות** זה ניתוק מהשורש של הבורא – והופכיות הצורה. **וחיים** זה חיבור לבורא, שאז אדם יכול לינוק משורש הטוב.

**רשעים** משיגים את הנאותים מהמעשים הרעים, מהקליפות, ממעשים שנגועים באינטרסים וברצון לקבל לעצמי. רשעים בעצם מתנתקים מתכונת ההשפעה של הבורא כי נהנים מרצון הפוך, ולכן מתנתקים ממקור החיים **ולכן רשעים גם בחייהם נקראים מתים**.

**להבדיל צדיקים** נמצאים בשיווי צורה, ובתכונת ההשפעה ולכן הם מחוברים לשורש החיים ולכן גם **במותם נקראים חיים.**

"העידותי בכם היום את השמים ואת הארץ, את החיים והמוות נתתי לפניך הברכה והקללה ובחרת בחיים למען תחיה אתה וזרעך"

חיים = רצון להשפעה = שיווי צורה/דבקות = חיבור לבורא

מוות=רצון עצמי = שינוי צורה עד הופכיות צורה = ניתוק מהבורא

מוות ברוחניות זה לא דבר סופי. כי תמיד הרשע יכול לחזור ולהתחבר לשורש.

**למה האדם כל הזמן צריך את החידוש?**

**הסבר א':** בשורשנו אנו רוצים להידבק בבורא, ולכן מעצם מהותנו אנחנו רוצים להגיע לשלמות האלוקית. אנחנו חושבים שאל השלמות נוכל להגיע בדרך של קבלה לעצמי אך בפועל לעולם הרצון להגיע אל השלמות והשלווה הפנימית לא יכול להגיע דרך הרצון לעצמי ולכן, תמיד אני נשאר בתחושת חוסר סיפוק. ואז כל הזמן מנסה לקבל יותר אך לא מצליח להגיע לחוויה הנפשית של שלמות. וכאן חשוב להבין שאל לשלמות האלוקית נגיע רק ע"י השפעה.